**Učenci OŠ Franceta Bevka Ljubljana na slovesni prireditvi »Zotkini talenti 2017«**

V soboto, 10. junija 2017, je v Cankarjevem domu v Ljubljani potekala slovesna prireditev in razglasitev rezultatov ZOTKINI TALENTI 2017, ki jo je Zveza za tehnično kulturo Slovenije pripravila v čast najboljšim mladim talentom, ki so se v šolskem letu 2016/17 s svojim znanjem, sposobnostmi, inovativnostjo in ustvarjalnostjo izkazali na tekmovanjih v organizaciji ZOTKS. Prireditve se je udeležilo več kot 700 zlatih nagrajencev Slovenije, ki so svoj talent pokazali na državnih tekmovanjih iz znanja z različnih področij (biologija, kemija, logika, konstruktorstvo in tehnologije obdelav, modelarstvo) in na srečanju mladih raziskovalcev Slovenije.

Med nagrajenci so bili tudi **trije** učenci naše šole:

Devetošolka **Urša Mati Djuraki** (dobitnica zlatega Preglovega priznanja iz kemije, 9.r.), osmošolec **Nejc Fonovič** (dobitnik zlatega Preglovega priznanja iz kemije, 8.r.) pod mentorstvom **Violete Stefanovik** (mentorica za kemijo) ter osmošolec **Klemen Klopčič** (dobitnik srebrnega priznanja iz modelarstva Ladijski modeli MČ 1) pod mentorskim vodstvom **Gradeta Arsića** (mentor TIT).

Prireditev je potekala pod častnim pokroviteljstvom predsednika Vlade RS dr. Mira Cerarja, ki je v svojem nagovoru in čestitki nagrajencem dejal: “Edina meja, ki jo priznavajte, je vesolje. Vse ostale omejitve so v naših glavah. Zato vas naj ne bo strah pogumno in odločno stopiti tja, kamor ni stopil še nihče. Radovedni in inovativni posamezniki bodo s svojim delovanjem prispevali tudi k trajnostnemu razvoju Slovenije.« Posebno pohvalo in zahvalo je izrazil tudi njihovim mentorjem, ki svoje delo jemljejo kot poslanstvo, svoje znanje in izkušnje pa z vso predanostjo prenašajo na mlade nadobudneže.

Nekaj utrinkov s slovesne podelitve si lahko ogledate na priloženih fotografijah.

Fotografije:

1. Častni pokrovitelj »Zotkinih talentov 2017«, predsednik Vlade RS dr. Miro Cerar in skupinska fotografija z nagrajenci



2. **Urša Mati Djuraki** (zlato Preglovo priznanje iz kemije za 9. r.), **Nejc Fonovič** (zlato Preglovo priznanje iz kemije za 8. r.)

 

3.  **Klemen Klopčič** (8.r., dobitnik srebrnega priznanja iz modelarstva Ladijski modeli MČ 1) in **Nejc Fonovič** (dobitnik zlatega Preglovega priznanja iz kemije) pred slovesno razglasitvijo »Zotkini talenti 2017«

 

Violeta Stefanovik, mentorica tekmovanja za kemijo